РЕШЕНИЕ ЗА ИЗПЪЛНЕНИЕ НА КОМИСИЯТА
от 3 декември 2014 година
за отмяна на Решение 2002/249/ЕО относно някои защитни мерки за рибните продукти и продуктите от аквакултури, предназначени за консумация от човека и внесени от Мианмар
(нотифицирано под номер С(2014) 9057)
(текст от значение за ЕИП)
(2014/873/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1 от него,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (2), и по-специално член 22, параграф 1 от нея,
като има предвид, че:
(1)
С Решение 2002/249/ЕО на Комисията (3) се въвеждат някои защитни мерки по отношение на определени рибни продукти и продукти от аквакултури, предназначени за консумация от човека и внесени от Мианмар, и се уточняват изследванията, на които държавите членки трябва да подлагат скаридите.
(2)
В Решение 2002/249/ЕО също така се предвижда, че то следва да бъде преразгледано с оглед на гаранциите, предоставени от компетентните органи на Мианмар, и въз основа на резултатите от изследванията, направени от държавите членки.
(3)
Вносът на продукти от аквакултури от Мианмар в ЕС не е разрешен.
(4)
Всякаква употреба на хлорамфеникол и нитрофурани по отношение на рибни продукти и продукти от аквакултури в Мианмар е забранена, считано от 16 ноември 2011 г. съгласно мианмарската Наредба № 6/2011.
(5)
След влизането в сила на забраната компетентните органи на Мианмар подлагат рибните продукти на контролни изследвания, при които не е установено наличие на хлорамфеникол и нитрофурани.
(6)
При никое от изследванията, направени от държавите членки в съответствие с член 2 от Решение 2002/249/ЕО, на скариди, внесени от Мианмар, не е получен неудовлетворителен резултат от юни 2009 г. насам. Поради това вече не е необходимо всяка пратка да се изследва, по-специално с цел установяване на наличието на хлорамфеникол.
(7)
Поради това Решение 2002/249/ЕО следва да бъде съответно отменено.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2002/249/ЕО се отменя.
Член 2
Адресати на настоящото решение са държавите членки.
Съставено в Брюксел на 3 декември 2014 година.